શહેરમાં શ્વાનો પર થઈ રહેલા માનવીય અત્યાચારના કિસ્સાઓ વધી રહ્યા છે. ગયા સોમવારે સાંજે ઍનિમલ ઍક્ટિવિસ્ટ ઉત્કર્ષા નાઈકને એક ઘાયલ શ્વાન મળી આવ્યો હતો. આ શ્વાન પર ઍસિડ ફેંકવામાં આવ્યો હતો જેથી એની ડોકનો અને માથાનો ભાગ બળી ગયો હતો. આ ઘટના ગોરેગામના હબ મૉલની નજીક બની હતી. આ સમયે ઉત્કર્ષા અન્ય બે ગલૂડિયાંને ઉગારી રિક્ષામાં જઈ રહી હતી એથી ઉત્કર્ષાએ આ ઘટનાસ્થળ યાદ રાખી બીજે દિવસે સવારે આવી કચરાની ટોપલી પાસેથી આ ઘાયલ શ્વાનને લઈ મલાડની અહિંસા વેટરિનરી ક્લિનિકમાં લઈ ગઈ હતી, પરંતુ જ્યારે અહીં ઘાયલ શ્વાનની સ્થિતિમાં કોઈ સુધારો ન થયો ત્યારે તેણે NGOએ બર્ડ ઍન્ડ ઍનિમલનો સંપર્ક કર્યો હતો. આ સંસ્થાએ શ્વાનને બોરીવલીની એક પ્રાઇવેટ હૉસ્પિટલમાં ખસેડ્યો હતો. અહીંની સારવારથી શ્વાન બચી જવા પામ્યો હતો અને હાલમાં એની હાલત સુધારા પર છે.